**Jegyzőkönyv**

**Nagykovácsi Nagyközség Önkormányzat**

**Pénzügyi és településfejlesztési bizottság nyilvános üléséről**

**Az ülés helye: Öregiskola Közösségi Ház és Könyvtár**

**Az ülés időpontja: 2017. szeptember 18. (hétfő) 17 óra 40 perc**

**Meghívottak:** Tegzes Endre elnök, Fodor Attila, Dr. Szabó András, Horváthné Holéczy Katalin, Erdélyi Zoltán, Kiszelné Mohos Katalin polgármester, Szemesy Barbara alpolgármester, dr. Fegyveres-Fiskál Gábor alpolgármester, Bánóczi Margit, dr. Klein Katalin, Gerely Gábor, Honti Zoltán, Papp István jegyző, dr. Halmosi-Rokaj Odett aljegyző, Györgyi Zoltán főépítész, Grégerné Papp Ildikó osztályvezető, Perlaki Zoltán osztályvezető, dr. Visnyay Noémi osztályvezető, Kántor Ágnes NATÜ intézményvezető, Herein Gyula a 11. napirendhez

**Megjelentek:** Tegzes Endre elnök, Fodor Attila, Dr. Szabó András, Horváthné Holéczy Katalin, Erdélyi Zoltán */késett/*, Kiszelné Mohos Katalin polgármester, Szemesy Barbara alpolgármester, Bánóczi Margit, Gerely Gábor, Papp István jegyző, dr. Halmosi-Rokaj Odett aljegyző, Györgyi Zoltán főépítész, Grégerné Papp Ildikó osztályvezető, Perlaki Zoltán osztályvezető, dr. Visnyay Noémi osztályvezető, Kántor Ágnes NATÜ Kft. ügyvezetője, Herein Gyula a 11. napirendhez, Kissné Szalay Erzsébet jegyzőkönyvvezető

**Tegzes Endre elnök**: Tisztelettel és szeretettel köszöntöm a megjelenteket. Megállapítom, hogy a bizottság 4 fővel határozatképes. Erdélyi Zoltán jelezte, hogy egy kicsit késni fog. 15 napirendi pontunk van. Kérdezem, hogy a napirendhez van-e hozzászólás, kérdés. Úgy látom, hogy nincs, akkor szavazzunk a mai ülés napirendjéről. Indítható a szavazás.

**Megállapítom, hogy Nagykovácsi Nagyközség Önkormányzat Pénzügyi és településfejlesztési bizottsága jelen lévő 4 tagja 4 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**PÉNZÜGYI ÉS TELEPÜLÉSFEJLESZTÉSI BIZOTTSÁGA**

**56/2017. (IX. 18.) HATÁROZATA**

**Tárgy**: **A Pénzügyi és településfejlesztési bizottság 2017. szeptember 18-i ülésének napirendje**

Nagykovácsi Nagyközség Önkormányzat Pénzügyi és településfejlesztési bizottsága úgy dönt, hogy a 2017. szeptember 18-i ülésén az alábbi napirendi pontokat tárgyalja:

***Nyílt ülés:***

1. **Nagykovácsi Nagyközség Önkormányzatának 2017. évi költségvetéséről szóló 3/2017. (II. 27.) önkormányzati rendeletének 3. sz. módosítása**
2. **Tájékoztató Nagykovácsi Nagyközség Önkormányzata és költségvetési szervei 2017. évi költségvetésének első félévi teljesítéséről**
3. **Döntés a köztemetőről és a temetkezés rendjéről szóló 6/2009. (II. 23.) önkormányzati rendelet felülvizsgálatáról és a meg nem váltott temetési helyek lezárásáról**
4. **Döntés Nagykovácsi Nagyközség Önkormányzat Képviselő-testületének a gyermekintézményekben fizetendő étkezési térítési díjakról szóló önkormányzati rendeletéről**
5. **Döntés Nagykovácsi Településképi Arculati Kézikönyvének elfogadásáról**
6. **Döntés a 2017. évre vonatkozó Közbeszerzési terv módosításáról**
7. **Döntés a Nemzetgazdasági Minisztérium által „Települések felszíni csapadékvíz-elvezetés létesítményeinek fejlesztése, a települési vízgazdálkodás korszerűsítésének támogatása Pest megye területén” címen kiírt pályázaton való részvételről és a saját forrás összegéről**
8. **Döntés a Kispatak Óvoda helyiségeinek bérleti díjáról**
9. **Döntés a Nagykovácsi Településüzemeltetési Intézmény feladatellátási tervének elfogadásáról**
10. **Döntés a Nagykovácsi Sólymok SE által, sportszakmai fejlesztés keretében vásárolt Teqball asztal elhelyezéséről, valamint az egyesület telepítési költségeihez való hozzájárulásról**
11. **Döntés a 91/2017. (VI. 13.) számú határozat módosításáról**

***Zárt ülés:***

1. **Döntés a 2094 Nagykovácsi Kerekhegyi sétány 2576 helyrajzi számon nyilvántartott ingatlan kivett megnevezésének módosításáról és a telek értékesítéséről**
2. **Döntés a Nagykovácsi Forrás utca (Hrsz:1552) cca. 214 m2 területrészének értékesítéséről a Tisza u. 2 (Hrsz:1569) ingatlannal való egyesítése céljából**
3. **Döntés a Nagykovácsi Vértes utcában fekvő, 2203 hrsz-ú önkormányzati tulajdonú ingatlan (****1141 m2, kivett beépítetlen terület) cca. 56 m2 területrészének értékesítéséről, a Mátra u. 13. (Hrsz:2208) ingatlannal való egyesítése céljából**
4. **Döntés ügyvédi megbízási szerződés jóváhagyásáról**

**Határidő:** azonnal

**Felelős:** PB elnöke

**1. napirendi pont**

**Nagykovácsi Nagyközség Önkormányzatának 2017. évi költségvetéséről szóló 3/2017. (II. 27.) önkormányzati rendeletének 3. sz. módosítása**

**Tegzes Endre elnök:** Átadom a szót Perlaki Zoltán osztályvezető úrnak, hogy ismertesse az előterjesztést.

**Perlaki Zoltán osztályvezető:** *Röviden ismertette az előterjesztést.*

**Tegzes Endre elnök:** Köszönöm. Van-e további kérdés, észrevétel?

**Horváthné Holéczy Katalin**: Több kérdésemre megkaptam a választ. Illetve, amit felteszek, arra is nagyjából tudom, csak azért mégis rákérdeznék. Esetleg szeretném kérni, hogy a fontosabb beruházások jelenlegi státuszáról kaphassak egy tájékoztatót.

**Perlaki Zoltán osztályvezető**: A költségvetésben tervezett eredetileg 33 millió 750 ezer Ft beruházás volt. A Kossuth utcai ingatlanrész megvásárlása megvalósult, térinformatikai rendszer fejlesztése 70-75 %-ban valósult meg, a végszámla még nem érkezett meg. A Bánya utcai forgalomtechnikai beruházások megvalósultak, a Kaszáló utcai és a bölcsőde kút gépészete szivattyú telepítésével megvalósult, a Dózsa Óvoda játszóeszköz ütéscsillapítás megvalósult, a kerítés építés folyamatban van. Az Öregiskola tolóajtó csere még nem történt meg. A közvilágítás és a felszíni vízelvezetés részben valósult meg. Úgyszintén a tűzoltó laktanya villamos energia ellátásának kiépítése. Az iskola részére szerszámok vásárlása megtörtént, az iskola fűtésrendszerének javítása nem történt meg, ott az Érdi Tankerület jelzésére várunk, hogy ezt elkezdhessük. A temetői felújítások és murvázások is folyamatban vannak.

**Horváthné Holéczy Katalin:** Akkor viszont azt nem értem, hogy miért ilyen alulteljesült a felhalmozási kiadások összege.

**Perlaki Zoltán osztályvezető:** Amikor az Államkincstárhoz beadtuk a hitelfelvétellel kapcsolatos előzetes adatszolgáltatást, akkor ütemezni kellett a hitelfelvételt, és 2017. évben 30 millió Ft volt előirányozva erre. Az Államkincstár kikötötte, hogy ezt emeljük be az előirányzatba.

**Horváthné Holéczy Katalin:** Az Öregiskolánál jelentős növekedés történt a bér tekintetében. Ennek mi az oka.

**Tegzes Endre elnök:** Ez létszámbővítés miatt van, illetve a takarítónő 8 órás lett.

**Horváthné Holéczy Katalin:** Az elnyert támogatást mire fordította az Öregiskola?

**Perlaki Zoltán osztályvezető:** A könyvtár érdekeltségnövelő támogatásból nyert összeg csak könyvekre, CD-re fordítható. A közművelődési támogatást pedig beruházásra.

**Tegzes Endre elnök:** Van-e további kérdés? Nincs. Akkor szavazzunk a rendelet módosításról az előterjesztésben foglaltak szerint. Indítható a szavazás.

**Megállapítom, hogy Nagykovácsi Nagyközség Önkormányzat Pénzügyi és településfejlesztési bizottsága jelen lévő 4 tagja 4 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**PÉNZÜGYI ÉS TELEPÜLÉSFEJLESZTÉSI BIZOTTSÁGA**

**57/2017. (IX. 18.) HATÁROZATA**

**Tárgy: Nagykovácsi Nagyközség Önkormányzatának 2017. évi költségvetéséről szóló 3/2017. (II. 27.) önkormányzati rendeletének 3. sz. módosítása**

Nagykovácsi Nagyközség Önkormányzat Pénzügyi és településfejlesztési bizottsága javasolja a Képviselő-testületnek a Nagykovácsi Nagyközség Önkormányzat 2017. évi költségvetéséről szóló 3/2017. (II. 27.) önkormányzati rendelet 3. sz. módosításának elfogadását.

**Határidő**: azonnal

**Felelős**: polgármester

**2. napirendi pont**

**Tájékoztató Nagykovácsi Nagyközség Önkormányzata és költségvetési szervei 2017. évi költségvetésének első félévi teljesítéséről**

**Tegzes Endre elnök:** Átadom a szót Perlaki Zoltán osztályvezető úrnak, hogy röviden ismertesse a beszámolót.

**Perlaki Zoltán osztályvezető:** *Röviden ismertette a rendeletet.*

**Tegzes Endre elnök**: Köszönöm. Úgy látom, nincs hozzászólás. Akkor szavazzunk a napirendi pontról. Indítható a szavazás.

**Megállapítom, hogy Nagykovácsi Nagyközség Önkormányzat Pénzügyi és településfejlesztési bizottsága jelen lévő 4 tagja 4 igen, tartózkodás és ellenszavazat nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**PÉNZÜGYI ÉS TELEPÜLÉSFEJLESZTÉSI BIZOTTSÁGA**

**58/2017. (IX. 18.) HATÁROZATA**

**Tárgy: Nagykovácsi Nagyközség Önkormányzatának és költségvetési szerveinek tájékoztatója a 2017. évi költségvetés első félévi teljesítéséről**

Nagykovácsi Nagyközség Önkormányzatának Pénzügyi és településfejlesztési bizottsága javasolja a Képviselő-testületnek a Nagykovácsi Nagyközség Önkormányzata és az irányítása alá tartozó költségvetési szervei 2017. évi költségvetésének első félévi végrehajtásáról készített írásos tájékoztató tudomásul vételét.

**Határidő:** azonnal

**Felelős:** polgármester, jegyző

**3. napirendi pont**

**Döntés a köztemetőről és a temetkezés rendjéről szóló 6/2009. (II. 23.) önkormányzati rendelet felülvizsgálatáról és a meg nem váltott temetési helyek lezárásáról**

**Tegzes Endre elnök:** Átadom a szót dr. Halmosi-Rokaj Odett aljegyző asszonynak, hogy röviden ismertesse az előterjesztést.

**dr. Halmosi-Rokaj Odett aljegyző**: *Röviden ismertette az előterjesztést.*

**Tegzes Endre elnök:** Köszönöm.Kérdezem, hogy van-e kérdés, hozzászólás?

**Horváthné Holéczy Katalin**: Ezek a díjak mennyire fedezik a költségeket?

**Kántor Ágnes NATÜ intézményvezető**: Nem a NATÜ-höz folyik be egy év óta a megváltási díj, hanem a polgármesteri hivatalba. Tudomásunk a darabszámról van. Azt tudjuk, hogy urnás temetés az 70 %.

**dr. Halmosi-Rokaj Odett aljegyző**: A temetési díjtételekből 2016-ban bruttó 3,6 millió Ft folyt be. A temető igénybevételi díjak, a sírhely megváltási díjak. Idén pedig augusztus 31-ig bruttó 2,154 millió Ft folyt be.

**Dr. Szabó András:** Arról van szó, hogy 27 éve nem fizetnek megváltási díjat. Azt gondolom, hogy a kegyeleti okok persze, fontosak. Fontos az eljárásnak a betartása, de az, hogy ennyi ideje nem fizet valaki, ez azokkal szemben méltánytalan, akik fizetik. Egyébként lehet tudni, hogy hány szabad sírhely van még?

**Kántor Ágnes NATÜ intézményvezető**: 37 sírhely, 27 urnasírhely, dupla urnafülke 2 db, egyes urnafülke pedig 53 db van.

**Tegzes Endre elnök**: Nekem csak annyi kérésem van, hogy azért még inkább szóljunk még, ha látjuk, hogy van, aki gondozza a sírt.

**Kántor Ágnes NATÜ intézményvezető:** Ha dönt a Képviselő-testület, azonnal felhívásokat teszünk közzé, nemcsak az országos és a helyi napilapokban, hanem a temető hirdetőjén, illetve az érintett sírokon is.

**dr. Halmosi-Rokaj Odett aljegyző:** Intézményvezető asszony most egy rendkívül jó nyilvántartást készített a temetővel kapcsolatban. Aki a hirdetmény alapján sírhelyet szeretne azonosítani, ott megteheti.

**Tegzes Endre elnök:** Köszönöm. Kérdezem, hogy van-e még kérdés, hozzászólás a témakörhöz kapcsolódóan. Amennyiben nincs, akkor először a határozati javaslatról szavazzunk a lejárt sírhelyekről, majd azt követően teszem fel szavazásra a rendelet tervezetet. Indítható a szavazás a határozati javaslatról.

**Megállapítom, hogy Nagykovácsi Nagyközség Önkormányzat Pénzügyi és településfejlesztési bizottsága jelen lévő 4 tagja 3 igen, 1 tartózkodással az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**PÉNZÜGYI ÉS TELEPÜLÉSFEJLESZTÉSI BIZOTTSÁGA**

**59/2017. (IX. 18.) HATÁROZATA**

**Tárgy: Döntés a meg nem váltott temetési helyek lezárásáról**

Nagykovácsi Nagyközség Önkormányzat Pénzügyi és településfejlesztési bizottsága javasolja a Képviselő-testületnek, hogy a Nagykovács belterület 212. hrsz. alatt nyilvántartott Nagykovácsi Temető mellékelt, meg nem váltott temetési helyeit lezárja.

Felhatalmazza a polgármestert és az intézményvezetőt a szükséges intézkedések megtételére.

**Határidő**: azonnal, illetve közzétételt követő 6 hónap

**Felelős:** polgármester, jegyző

**Tegzes Endre elnök:** Köszönöm. Most pedig a rendelet tervezetet teszem fel szavazásra. Indítható a szavazás.

**Megállapítom, hogy Nagykovácsi Nagyközség Önkormányzat Pénzügyi és településfejlesztési bizottsága jelen lévő 4 tagja 3 igen, 1 tartózkodással az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**PÉNZÜGYI ÉS TELEPÜLÉSFEJLESZTÉSI BIZOTTSÁGA**

**60/2017. (IX. 18.) HATÁROZATA**

**Tárgy: Döntés a köztemetőről és a temetkezés rendjéről szóló 6/2009. (II. 23.) önkormányzati rendelet felülvizsgálatáról és a meg nem váltott temetési helyek lezárásáról**

Nagykovácsi Nagyközség Önkormányzat Pénzügyi és településfejlesztési bizottsága javasolja a Képviselő-testületnek a köztemetőről és a temetkezés rendjéről szóló 6/2009. (II. 23.) önkormányzati rendelet módosításának elfogadását.

**Határidő**: azonnal

**Felelős:** polgármester, jegyző

**4. napirendi pont**

**Döntés Nagykovácsi Nagyközség Önkormányzat Képviselő-testületének a gyermekintézményekben fizetendő étkezési térítési díjakról szóló önkormányzati rendeletéről**

**Tegzes Endre elnök:** Átadom a szót Perlaki Zoltán osztályvezető úrnak, hogy röviden ismertesse az előterjesztést.

**Perlaki Zoltán osztályvezető:** *Röviden ismertette az előterjesztést.*

**Tegzes Endre elnök:** Köszönöm.Kérdezem, hogy van-e kérdés, hozzászólás? Nincs. Akkor szavazzunk a rendelet tervezetről az előterjesztésben foglaltak szerint. Indítható a szavazás.

**Megállapítom, hogy Nagykovácsi Nagyközség Önkormányzat Pénzügyi és településfejlesztési bizottsága jelen lévő 4 tagja 4 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**PÉNZÜGYI ÉS TELEPÜLÉSFEJLESZTÉSI BIZOTTSÁGA**

**61/2017. (IX. 18.) HATÁROZATA**

**Tárgy: Döntés a gyermekintézményekben fizetendő étkezési térítési díjakról szóló önkormányzati rendeletről**

Nagykovácsi Nagyközség Önkormányzat Pénzügyi és településfejlesztési bizottsága javasolja a Képviselő-testületnek a gyermekintézményekben fizetendő étkezési térítési díjakról szóló önkormányzati rendelet elfogadását az előterjesztésekben foglaltak szerint.

**Határidő:** azonnal

**Felelős:** polgármester

**5. napirendi pont**

**Döntés Nagykovácsi Településképi Arculati Kézikönyvének elfogadásáról**

**Tegzes Endre elnök:** Átadom a szót főépítész úrnak, hogy röviden ismertesse az előterjesztést.

**Györgyi Zoltán főépítész:** *Röviden ismertette az előterjesztést.*

**Tegzes Endre elnök:** Köszönöm. Van-e kérdés, hozzászólás?

**Horváthné Holéczy Katalin**: Részt vettem az utolsó megbeszélésen. Az, ahogy a megbeszélést mederben tartották, ahogy előre haladt, érezhető volt, hogy konszenzusos megállapodásra akarnak jutni. Véleményem szerint nagyom jó volt. Az az eredmény, ami kialakult belőle, önmagáért beszél. Nagyon szép az anyag, gratulálok az előkészítéshez is, és az elért eredményhez is, és ahhoz is, hogy az országban sokan nem tudtak vele elkészülni. Javaslom viszont, hogy ahhoz, hogy időben eljusson azokhoz, akik ezt használni tudják, érdemes lenne az ingatlanforgalmazóknál elhelyezni egy példányt, vagy az érdeklődők kapják meg legalább a linket, hogy hol tudnak utána nézni, hogy az adott helyen milyen típusú ingatlant érdemes terveztetni.

**Dr. Szabó András**: Elismerve minden pozitív véleményt ezzel kapcsolatban, én azt szeretném megkérdezni, hogy itt azért más vélemények is voltak. A kérdésem arra vonatkozik, hogy ez egy ajánlás. Hogyan és ki szerez ennek érvényt. A HÉSZ-ben leírt szabályok és az építési szabályok nem ellenőrizhetők jelenleg. Sőt, nyilvánvaló rossz szándékú építkezésekről is tudunk, azért is mi vagyunk a felelősek. Most ez a TAK megszületett, sokan fognak rá hivatkozni, de sokan lesznek, akik ezt nem tartják be. Mit tud tenni az önkormányzat, a hivatal?

**Györgyi Zoltán főépítész**: A TAK egy folyamat első lépése. Ez az ajánlás. Ezt követi, hogy meg kell alkotnunk a településképi rendeletünket. A településképi rendeletben lévő keretek alapján számon lehet majd kérni az egyes területeken az építések mikéntjét. Valóban érzékelünk egy olyan folyamatot, hogy az egyszerű bejelentés kapcsán – korábban több volt a kontroll – kicsit azt érezzük, hogy az építési felügyelet hárítja az ellenőrzéseknek a lefolytatását. Abban bízunk, hogy erre ki fog alakulni valamiféle kedvezőbb hozzáállás. A főépítészi társadalom kérte, hogy legyen legalább betekintési és jelzési jogköre az eljárásokba, ezt a jogszabály alkotó nem támogatja. Azt a problémát érezzük ezzel kapcsolatban, hogy az építtető kerülhet nagyon hátrányos helyzetbe, ha olyan ház épül fel, ami nem felel meg a helyi előírásoknak.

**Dr. Szabó András**: Az elhangzottak megerősítették az aggodalmamat. Viszont amikor ez a rendelet elkészül, akkor találjunk ki olyan szankcionálási, ellenőrzési lehetőségeket, ami önkormányzati hatáskör, bevétel, és ami vélhetőleg egy kicsit visszatartó erejű.

**Kiszelné Mohos Katalin polgármester**: Szeretném tájékoztatni a bizottságot, hogy a TAK fórumokon a lakosságtól elhangzott javaslatok alapján megtörtént az, hogy az adóértesítésekkel együtt értesítettük az ingatlantulajdonosokat, hogy mi ez a TAK, és hol tudnak hozzájutni. Tehát már elindult a folyamata annak, hogy próbáljuk tájékoztatni a lakosságot, hogy ezt igyekezzenek figyelembe venni.

**Györgyi Zoltán főépítész**: Az elfogadást követően egy-egy példányt leteszünk az ingatlanforgalmazóknál. A pontos linkeket is fel fogjuk tüntetni.

**Tegzes Endre elnök**: Köszönöm. Úgy látom, hogy nincs több kérdés, hozzászólás. Akkor szavazzunk a határozati javaslatról az előterjesztésben foglaltak szerint. Indítható a szavazás.

**Megállapítom, hogy Nagykovácsi Nagyközség Önkormányzat Pénzügyi és településfejlesztési bizottsága jelen lévő 4 tagja 4 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**PÉNZÜGYI ÉS TELEPÜLÉSFEJLESZTÉSI BIZOTTSÁGA**

**62/2017. (IX. 18.) HATÁROZATA**

**Tárgy: Döntés Nagykovácsi Településképi Arculati Kézikönyvének elfogadásáról.**

Nagykovácsi Nagyközség Önkormányzat Pénzügyi és településfejlesztési bizottsága javasolja a Képviselő-testületnek, hogy Nagykovácsi Településképi Arculati Kézikönyvét – Völgyzugoly Műhely Kft. 2017. szeptember – fogadja el.

A Településképi Arculati Kézikönyv jelen határozat mellékletét képezi.

**Határidő**: azonnal

**Felelős**: Polgármester, Jegyző

**6. napirendi pont**

**Döntés a 2017. évre vonatkozó Közbeszerzési terv módosításáról**

**Tegzes Endre elnök:** Átadom a szót dr. Halmosi-Rokaj Odett aljegyző asszonynak, hogy röviden ismertesse az előterjesztést.

**dr. Halmosi-Rokaj Odett aljegyző:** *Röviden ismertette az előterjesztést.*

**Tegzes Endre elnök:** Köszönöm. Kérdezem, hogy van-e kérdés, hozzászólás a témakörhöz kapcsolódóan. Úgy látom, hogy nincs. Akkor az előterjesztésben foglalt határozati javaslatról szavazzunk. Indítható a szavazás.

**Megállapítom, hogy Nagykovácsi Nagyközség Önkormányzat Pénzügyi és településfejlesztési bizottsága jelen lévő 4 tagja 4 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**PÉNZÜGYI ÉS TELEPÜLÉSFEJLESZTÉSI BIZOTTSÁGA**

**63/2017. (IX. 18.) HATÁROZATA**

**Tárgy: Döntés a 2017. évre vonatkozó Közbeszerzési terv módosításának elfogadásáról**

Nagykovácsi Nagyközség Önkormányzat Pénzügyi és településfejlesztési bizottsága javasolja a Képviselő-testületnek, hogy a 2017. évre vonatkozó Közbeszerzési terv módosítását – a határozat melléklete szerinti tartalommal – fogadja el.

**Határidő**: azonnal

**Felelős**: Polgármester, Jegyző

**7. napirendi pont**

**Döntés a Nemzetgazdasági Minisztérium által „Települések felszíni csapadékvíz-elvezetés létesítményeinek fejlesztése, a települési vízgazdálkodás korszerűsítésének támogatása Pest megye területén” címen kiírt pályázaton való részvételről és a saját forrás összegéről**

**Tegzes Endre elnök:** Ehhez a napirendhez kiosztásra került egy módosító javaslat tervezet. Amely arra vonatkozik, hogy a pályázati összköltség növekedett, mivel az eredetileg kiküldött előterjesztés és határozati javaslat csak az építési költségeket tartalmazta, a járulékos – kiviteli tervezés, közbeszerzés, műszaki ellenőrzés, projektmenedzsment, nyilvánosság – költségeit nem. Pontosításra került a helyszínek felsorolása is. Átadom a szót dr. Visnyay Noémi osztályvezető asszonynak, hogy röviden ismertesse az előterjesztést.

**dr. Visnyay Noémi osztályvezető:** *Röviden ismertette az előterjesztést.*

**Tegzes Endre elnök:** Köszönöm. Kérdezem, hogy van-e kérdés, hozzászólás a témakörhöz kapcsolódóan.

**Horváthné Holéczy Katalin**: Az lenne a kérdésem, hogy milyen forrásból kerül kifizetésre az önrész.

**Tegzes Endre elnök:** Ez le van írva a határozati javaslatban, hogy a 2018. évi költségvetésből biztosítja az önkormányzat. Köszönöm. Úgy látom, hogy nincs több kérdés, hozzászólás. Akkor a módosító javaslatról szavazzunk. Indítható a szavazás.

**Megállapítom, hogy Nagykovácsi Nagyközség Önkormányzat Pénzügyi és településfejlesztési bizottsága jelen lévő 4 tagja 4 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**PÉNZÜGYI ÉS TELEPÜLÉSFEJLESZTÉSI BIZOTTSÁGA**

**64/2017. (IX. 18.) HATÁROZATA**

**Tárgy: Döntés a Nemzetgazdasági Minisztérium által „Települések felszíni csapadékvíz-elvezetés létesítményeinek fejlesztése, a települési vízgazdálkodás korszerűsítésének támogatása Pest megye területén” címen kiírt pályázaton való részvételről és a saját forrás összegéről**

Nagykovácsi Nagyközség Önkormányzat Pénzügyi és településfejlesztési bizottsága javasolja a Képviselő-testületnek az alábbi határozati javaslat elfogadását.

Nagykovácsi Nagyközség Önkormányzatának Képviselő-testülete úgy dönt, hogy támogatási kérelmet nyújt be a „Települések felszíni csapadékvíz-elvezetés létesítményeinek fejlesztése, a települési vízgazdálkodás korszerűsítésének támogatása Pest megye területén”címen kiírt pályázatra. A projekt összköltsége bruttó 294.563.800,- forint, és az ehhez szükséges, 5% arányú, 14.728.190,- forint összegű önrészt a 2018. évi költségvetés terhére biztosítja. A támogatási kérelem tárgya felszíni vízelvezetés megvalósítása az alább felsorolt területeken:

* Erdő utca, (hrsz. 841, 735), a Kolozsvár tér és Séta utca / Park utca kereszteződés között, az Ördög-árokba (hrsz. 918) bevezetve;
* Kossuth Lajos utca (hrsz. 306/3), az Ady Endre utca és a Tisza István tér között;
* ehhez kapcsolódóan a Száva utca (hrsz. 382) meglévő, zárt csapadékvíz csatornájának, valamint a főutat keresztező két átvezetésnek, egykori hídnak a rekonstrukciója, továbbá az Ady Endre utcai (hrsz:4352/1) árok becsatlakozása.
* Tinódi köz (hrsz. 476), az Ördög-árokba (hrsz. 455) bevezetve.

**Határidő**: azonnal

**Felelős:** Polgármester, Jegyző

**8. napirendi pont**

**Döntés a Kispatak Óvoda helyiségeinek bérleti díjáról**

**Tegzes Endre elnök:** Átadom a szót dr. Halmosi-Rokaj Odett aljegyző asszonynak, hogy röviden ismertesse az előterjesztést.

**dr. Halmosi-Rokaj Odett aljegyző:** *Röviden ismertette az előterjesztést.*

**Tegzes Endre elnök:** Köszönöm. Kérdezem, hogy van-e kérdés, hozzászólás.

**Horváthné Holéczy Katalin:** Ha magasabb a bérleti díj, azt a bérleti díjat az intézmény fejlesztésére, a gyerekek javára lehet fordítani, ha viszont alacsonyabb, akkor az igénybe vevők tudják kedvezőbben használni. Én azt javasolnám, hogy azért ezt vizsgáljuk meg egy év elteltével, hogy hogyan alakultak a bevételek, milyen ráfordításokat igényel, mennyi erőfeszítést. Ezt vizsgáljuk felül, másrészt gondoljuk végig, hogy van-e arra fizetőképes kereslet, hogy az igénybe vevők magasabb díjat fizessenek. Ez egy kisebb elemzést igényel, most elfogadom ezt így, de javaslom a vizsgálatot.

**Tegzes Endre elnök:** Köszönöm. Én egyelőre még a gyerekek mellett lennék. Kérdezem, hogy van-e kérdés, hozzászólás a témakörhöz kapcsolódóan. Nincs. Akkor a határozati javaslatról szavazzunk az előterjesztésben foglaltak szerint. Indítható a szavazás.

**Megállapítom, hogy Nagykovácsi Nagyközség Önkormányzat Pénzügyi és településfejlesztési bizottsága jelen lévő 4 tagja 4 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**PÉNZÜGYI ÉS TELEPÜLÉSFEJLESZTÉSI BIZOTTSÁGA**

**65/2017. (IX. 18.) HATÁROZATA**

**Tárgy: Döntés a Nagykovácsi Kispatak Óvoda helyiségeinek bérleti díjáról**

Nagykovácsi Nagyközség Önkormányzat Pénzügyi és településfejlesztési bizottsága javasolja a Képviselő-testületnek, hogy a Nagykovácsi Kispatak Óvoda helyiségeinek bruttó bérleti díjait 2017. szeptember 1-től az alábbiak szerint állapítsa meg:

|  |  |  |  |
| --- | --- | --- | --- |
|  | **Bérleti díj (Ft/óra)** | **Kedvezményes bérleti díj (/Ft/óra)** | |
|  |  | **Gyermek** | **Nagykovácsi székhelyű civil szervezetek** |
| tornaterem Dózsa Gy. u. | 2000 | 1000 | 1.500 |
| tornaterem Kaszáló u. | 2000 | 1000 | 1.500 |
| sószoba Kaszáló u. | 2000 | 1000 | 1.500 |

A bérbeadás a kötelező feladatellátást nem veszélyeztetheti. A bérleti szerződést az intézmény saját nevében kötheti, a befolyt bérleti díjjal az intézmény költségvetési bevételként önállóan rendelkezhet.

Felhatalmazza a Polgármestert a szükséges intézkedések megtételére.

**Felelős:** polgármester

**Határidő:** azonnal

**9. napirendi pont**

**Döntés a Nagykovácsi Településüzemeltetési Intézmény feladatellátási tervének elfogadásáról**

**Tegzes Endre elnök:** Átadom a szót dr. Visnyay Noémi osztályvezető asszonynak, hogy röviden ismertesse az előterjesztést.

**dr. Visnyay Noémi osztályvezető:** *Röviden ismertette az előterjesztést.*

**Tegzes Endre elnök:** Köszönöm. Van-e kérdés, hozzászólás?

**Horváthné Holéczy Katalin:** A feladatellátási tervben nem láttam azt, hogy a vállalkozási tevékenység szerepel-e az intézmény tevékenységi körében, vagy nem. Egyfelől korábban a NATÜ meghirdette, hogy a lakosság felé ellát bizonyos feladatokat térítés ellenében, most viszont az a preferencia, hogy a település rendben tartása legyen az elsődleges. Itt látok némi ellentmondást, hogy meghirdettük, valószínűleg még keresik, másfelől nem biztos, hogy a kapacitás elbírja. Azt javaslom, hogy ezt szabályozzuk le. Még egy kérdésem lenne, hogy az étkeztetés miért a településüzemeltetés feladatkörébe tartozik. És végül még azt szeretném, hogy azt elemezzük majd, hogy az intézménnyé átalakulás milyen eredményekkel járt.

**dr. Halmosi-Rokaj Odett aljegyző**: A vállalkozási tevékenység szabályozva van az Alapító okiratban, ez egy lehetőség. Vállalkozhat, de a kötelező feladatainak ellátását nem veszélyeztetheti. Az általános iskolai étkeztetést kormányzati szinten továbbra is az önkormányzatoknál hagyták, eddig is a NATÜ végezte, jelenleg ez a legjobb megoldás.

**Tegzes Endre elnök:** Köszönöm. Kérdezem, hogy van-e kérdés, hozzászólás a témakörhöz kapcsolódóan. Nincs. Akkor szavazzunk a határozati javaslatról az előterjesztésben foglaltak szerint. Indítható a szavazás.

**Megállapítom, hogy Nagykovácsi Nagyközség Önkormányzat Pénzügyi és településfejlesztési bizottsága jelen lévő 4 tagja 3 igen, 1 tartózkodással az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**PÉNZÜGYI ÉS TELEPÜLÉSFEJLESZTÉSI BIZOTTSÁGA**

**66/2017. (IX. 18.) HATÁROZATA**

**Tárgy: Döntés a Nagykovácsi Településüzemeltetési Intézmény éves feladatellátási tervének elfogadásáról**

Nagykovácsi Nagyközség Önkormányzat Pénzügyi és településfejlesztési bizottsága javasolja a Képviselő-testületnek, hogy az előterjesztés melléklete szerinti tartalommal elfogadja a Nagykovácsi Településüzemeltetési Intézmény 2018. december 31-ig tartó feladatellátási tervét.

**Határidő**: 2018. december 31.

**Felelős:** polgármester, intézményvezető

*Horváthné Holéczy Katalin elment, a jelen lévő bizottsági tagok száma 3.*

**10. napirendi pont**

**Döntés a Nagykovácsi Sólymok SE által, sportszakmai fejlesztés keretében vásárolt Teqball asztal elhelyezéséről, valamint az egyesület telepítési költségeihez való hozzájárulásról**

**Tegzes Endre elnök:** Átadom a szót dr. Visnyay Noémi osztályvezető asszonynak, hogy röviden ismertesse az előterjesztést.

**dr. Visnyay Noémi osztályvezető:** *Röviden ismertette az előterjesztést.* Az előterjesztéshez az Oktatási bizottság módosító javaslatot nyújtott be, a módosítás arra vonatkozik, hogy az asztal a füves pályán kerüljön elhelyezésre.

**Tegzes Endre elnök:** Köszönöm. Van-e kérdés, hozzászólás?

**Fodor Attila:** Szeretném a félreértést tisztázni, hogy alapvetően nem a lakosságot akarja kizárni senki, hanem az asztal fő funkciója a sportolók szakmai fejlesztésének elősegítése.

**Tegzes Endre elnök:** Az nekem nagyon szimpatikus, hogy inkább fű legyen alatta, mint beton. A betonos alap még megjelenésben is egy kicsit furcsa, emellett biztonságtechnikailag is kérdéses. Egy kérdésem van, hogy a határozati javaslatban megjelölt 180 ezer Ft támogatás az tulajdonképpen mit takar.

**Fodor Attila:** Az egyesület intézte ezt a részt. De úgy tudom, hogy ez a telepítési, elszállítási költség, az alapok elkészítése. Ha elkezdődik az eszköz telepítése, pontosan ki kell majd számolni a költségeket. Ez a 180 ezer Ft egy keret. Úgyis részletes elszámolás készül majd, ha kisebb összegből megvalósítható, akkor annyit fog rá költeni az egyesület.

**Tegzes Endre elnök:** Köszönöm. Kérdezem, hogy van-e további kérdés, hozzászólás a témakörhöz kapcsolódóan. Nincs. Akkor szavazzunk az OKB módosító javaslatáról. Indítható a szavazás.

**Megállapítom, hogy Nagykovácsi Nagyközség Önkormányzat Pénzügyi és településfejlesztési bizottsága jelen lévő 4 tagja 3 igen, 1 tartózkodással az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**PÉNZÜGYI ÉS TELEPÜLÉSFEJLESZTÉSI BIZOTTSÁGA**

**67/2017. (IX. 18.) HATÁROZATA**

**Tárgy: Döntés a Nagykovácsi Sólymok SE által, sportszakmai fejlesztés keretében vásárolt Teqball asztal elhelyezéséről, valamint az egyesület telepítési költségeihez való hozzájárulásról**

Nagykovácsi Nagyközség Önkormányzat Pénzügyi és településfejlesztési bizottsága javasolja a Képviselő-testületnek, hogy járuljon hozzá a Teqball asztalnak önkormányzati tulajdonban lévő ingatlanon történő elhelyezéséhez. A képviselő-testület az elhelyezésre a Nagykovács belterület 218/3 helyrajzi szám alatt nyilvántartott – konténeröltözőknek is helyt adó - ingatlant jelölje meg. Amennyiben a Nagykovácsi Sólymok SE képviselője a fenti helyszínen történő elhelyezéshez hozzájárul, Nagykovácsi Nagyközség Önkormányzatának Képviselő-testülete az egyesület további telepítési költségeire 180.000,- forint támogatást biztosít, a 2017. évi költségvetés általános tartaléka terhére.

**Határidő:** azonnal

**Felelős:** polgármester, jegyző

**11. napirendi pont**

**Döntés a 91/2017. (VI. 13.) számú határozat módosításáról**

**Tegzes Endre elnök:** Átadom a szót dr. Halmosi-Rokaj Odett aljegyző asszonynak, hogy röviden ismertesse az előterjesztést.

**dr. Halmosi-Rokaj Odett aljegyző:** *Röviden ismertette az előterjesztést.*

**Tegzes Endre elnök:** Köszönöm. Kérdezem, hogy van-e kérdés, hozzászólás.

**Fodor Attila**: Két kérdésem van. Ha jól látom, hiányzik még 11,5 millió Ft az adóbefizetésből, a másik, hogy visszavonásra kerültek-e a peres ügyek, amelyekkel megtámadtak bennünket.

**dr. Halmosi-Rokaj Odett aljegyző:** Nem kerültek visszavonásra a peres ügyek.

**Fodor Attila**: Köszönöm. Akkor nincs több kérdésem, nem tudom, miről beszélünk.

**dr. Szabó András**: Én is arra akarok rákérdezni, hogy volt egy határozat, mely feltételeket szabott meg. Mi indokolja most a módosítást?

**Tegzes Endre elnök:** Felmutatták, hogy egy bizonyos összeget már befizettek az adótartozásból, elismerik, hogy van még tartozás, de ugyanakkor szeretnének lépni előre. Megpróbálják, akár egyenként is elérni, hogy a befizetések megtörténjenek, illetve egyénenként, hogy vonják vissza a peres ügyeket. Ők azt mondják, hogy sokkal nagyobb lendületet venne ez az egész, ha aláírnánk a megállapodást.

**Kiszelné Mohos Katalin polgármester**: Nekem lenne egy olyan javaslatom, hogy hallgassuk meg a jelenlévő Herein Gyulát, aki a tulajdonosokat képviseli, majd utána magunk között beszéljük meg a továbbiakat.

**Fodor Attila:** Megértettem, hogy beérkezett egy ilyen kérés, megértettem azt is, amit polgármester asszony mondott, de bocsánat, per alatt vagyunk, adóhátralék van. Ha ebben az ügyben jószándékot gyakorolunk, akkor innentől kezdve milyen példát fogunk mutatni. Számomra ez abszurd, én nem tudom semmilyen szinten támogatni. Ezek után majd mit várunk, hogy fog befolyni az az adó? Semmifajta eszköz nem marad az önkormányzat kezében.

**Tegzes Endre elnök**: De marad, a jelzálog bejegyzésének lehetősége.

**Fodor Attila:** A mai világban hogyan lehet egy jelzálogot érvényesíteni? Most viszont a mi kezünkbe van, hogy igenis fizessék be az adókat, vonják vissza a pereket. Sokkal egyszerűbb, mint jelzálogot érvényesíteni és egyéb, újabb pereket a nyakunkba venni.

*Megérkezett Erdélyi Zoltán, a bizottság jelen lévő tagjainak száma 4 fő.*

**Tegzes Endre elnök**: Jelen van az egyik telektulajdonos édesapja, Herein Gyula, átadom a szót, hogy ő mondja el a telektulajdonosok álláspontját.

**Herein Gyula**: Köszöntök mindenkit. Ha elnök úr ott volt azon a decemberi ülésen, én is ott voltam, akkor tudja, hogy az igencsak érdekes volt. Annak a kimenetele, hogy hogy lesz tovább, senki nem tudta volna ott megmondani. Mi se. Nekem 28 millió Ft-om van ebben a dologban, a fiamnak vettem egy területet, amit építési telekként vettünk meg. Így kerültem ebbe bele. A rossz dolgokra vagy a csalásra az ember nincs nagyon felkészülve. Itt a csalás alatt azt értem, hogy az adás-vétel során nem igazán azt vettünk meg, ami a szerződésben van. Ezt csak bevezetőként mondom. Azt csináltuk, hogy először néhány embert meghívtunk magunkhoz, és elkezdtünk ebben a dologban dolgozni. Nyilvánvaló volt, hogy ezt a megállapodást valahogy alá kellene írni, de hatalmasak voltak az indulatok minden oldalról, amit indokol ez a hosszú idő, ami óta ez az egész tart. Amennyire bonyolult az egész, azt nem csodálom, hogy jónéhányan nem értik. Most viszont mindenképpen egy ügydöntő döntést kell hozniuk most, mert ez után a közgyűlés után most úgy néz ki, hogy 200 ember egy irányba tart. Előtte is az adófizetési hajlandóság úgy nézett ki, hogy 11 millió Ft volt befizetve december 31-én. Ma ez a szám 46,5 millió Ft. Ha megnézzük a másfél éves hajlandóságot, akkor azt lehet mondani, hogy 81 %. A hiányzó 11 millió Ft-ból 900 ezer Ft olyan összeg, amiről az önkormányzat megegyezett a tulajdonossal, hogy részletekben fog fizetni. Nincs behajtani való rajta, úgy fognak törleszteni, ahogy megállapodtak. Van olyan része, amelyik per alatt van. A perekkel kapcsolatban semmit nem tudtunk elérni, illetve a 7-ből egyet vontak vissza. Ez állampolgári jog, és ezért én hiába megyek oda bárkihez, abszolút joga van fenntartani azt. A jogászok azt mondják, hogy ezzel nem lehet mit kezdeni. Lehet ilyen feltételt szabni, csak teljesíteni nem lehet. Egyébként az adók befizetésére sem volt semmilyen eszközünk, de még időnk sem volt, mert mi ezt az egészet júniusban kezdtük el. Közel 200 aláírást szedtünk össze a világ minden tájáról, van, ahol nyolcan írnak alá, van akihez ki kell menni, mert beteg, de nem sorolom. Egy jó kis csapat alakult. Most ott tart az egész, hogy egy tulajdonos Svájcból 20-án ír alá, van egy tulajdonos, aki utoljára szeretne aláírni, amennyiben az önkormányzat aláírja, akkor ők aláírnak. Arra gondoltam, hogy akár szervezhetnénk egy ünnepélyes aláírást. Szeretnék én ott fényképeket készíteni, és elküldeném a tulajdonosoknak, hogy megtörtént, mert ez egy nagy volumenű dolog. Az, hogy ez miért jó. Egyrészt, hogy most végre rend van. Ha ez a döntés nemleges lesz, akkor ez a nagy munka értelmét veszti, ezt még egyszer nem lehet elérni. A másik, hogy az önkormányzatnak miért jó. Mert lesz 6000 forgalomképes m2 -e, és kb. 200 millió Ft-ot ér. Most 0 Ft-ot ér az az ingatlan. Talán lehet arra számítani, hogy az adófizetési hajlandóság megmarad. Van 4 ígéret arra, hogy az aláírással 4,2 millió Ft háttérfejlesztés be fog folyni. Amit vállalunk, azt teljesítjük, erre itt a példa, a 81 %-os adóbefizetés. Szerintem az a Nagykovácsi Önkormányzatnak is érdeke, hogy ez a továbbiakban is így maradjon. El kell ismerni, hogy ez sok feladatot jelent majd a jövőben, de hát itt volt egy 2001-es megállapodás, ahol egy együttműködést kötött ez a Kecskehát egyesület és az önkormányzat bizonyos célokra, ami most érne be 16 év után. Ez a szerződés ez nyitva van, ennek vannak kitűzött céljai, többek között az együttműködés, ez is ebbe az irányba mutat. Csak zárójelben jegyzem meg, hogy az én célom, hogy az az egy telek építési telek legyen egyszer, amire a fiam építeni szeretne. De ehhez az egészhez meg kellett találni azt az ügyvédet, aki erre hajlandó, ennyi helyre kimenni, ezt egyeztetni. Az aláírásokra augusztus 31-i határidőt tűztünk ki, és nekünk az adókra csak ez a tizenvalahány nap volt. Párhuzamos ment a két dolog. Ebből ezt sikerült elérni. Szerintem nem rossz eredmény. Van két olyan tulajdonostárs, aki a mai napra már oda jutott, megfontolás tárgyává teszi.

**Tegzes Endre elnök:** Az a kérdésem, hogy hány telektulajdonos tartozik adóval.

**Herein Gyula**: Ezt így pontosan nem tudom. De 11 millió Ft a tartozás, és ebből 1 millió Ft alatt van az az összeg, aminek tulajdonképpen be kellett volna folynia. Az összes többi vagy per alatt van, vagy nem kapott határozatot, őstermelő, vagy részletfizetésről kötött megállapodást az önkormányzattal.

**Tegzes Endre elnök**: Azért kérdezem, mert, ha valaki ezt az adót nem fizeti be, akkor

mi lesz majd a közművekkel. Ez az egyesületnek is problémát fog majd okozni.

**Herein Gyula**: Ha sikerül a megállapodást aláírni mindenkinek, bekerül a Földhivatalba, akkor meg lehet indítani záros határidőn belül a közművesítés kérdését. Ahhoz sok pénz kell. Van olyan jelentkező, egy független valaki, aki ezt a pénzt betenné. Elkészülnek a közművek. Azok az ingatlantulajdonosok, akik el akarják adni ezt az ingatlant, azok ezt megteszik. vannak, akik részletfizetésben tudják ezt megfizetni, és vannak olyanok, akik ezt kifizetik egyben. Ezt csak így lehet megtenni, mert olyan sokrétű a tulajdonosi összetétel, hogy nem lehet őket egy nevezőre hozni. Ez a következő feladat, de a telek elhelyezkedése, fekvése fantasztikus és mindenre fedezetet nyújt, a közművek elkészítésére is.

**Tegzes Endre elnök:** Köszönöm szépen, hogy eljött, és ezt a tájékoztatást megkaptuk. Tájékoztatni fogjuk, arról, hogy milyen döntés született.

**Kiszelné Mohos Katalin polgármester**: Javaslom, hogy elnök úr tanácskozási szünetet rendeljen el.

**Tegzes Endre elnök**: Tanácskozási szünetet rendelek el.

*Szünet*

*Fodor Attila elment, a jelen lévő bizottsági tagok száma 3 fő.*

**Tegzes Endre elnök:** Folytatjuk az ülésünket.

**Dr. Szabó András:** A határozatba fogalmazzuk bele, hogy kérésükre módosítjuk a testület korábbi határozatát. Ennek a lényege, hogy nem szabjuk feltételnek a 100 %-os adóbefizetést. Amennyiben lezárultak a fennálló jogviták, akkor hajlandóak vagyunk az aláírásra.

**Tegzes Endre elnök:** Köszönöm. Kérdezem, hogy van-e további kérdés, hozzászólás a témakörhöz kapcsolódóan. Nincs. Akkor szavazzunk az elhangzott módosító javaslatról. Indítható a szavazás.

**Megállapítom, hogy Nagykovácsi Nagyközség Önkormányzat Pénzügyi és településfejlesztési bizottsága jelen lévő 3 tagja 3 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**PÉNZÜGYI ÉS TELEPÜLÉSFEJLESZTÉSI BIZOTTSÁGA**

**68/2017. (IX. 18.) HATÁROZATA**

**Tárgy: Döntés a 91/2017. (VI.13.) számú határozat módosításáról**

Nagykovácsi Nagyközség Önkormányzat Pénzügyi és településfejlesztési bizottsága javasolja a Képviselő-testületnek, hogy a 91/2017. (VI.13.) számú határozatát az alábbiak szerint módosítsa:

Nagykovácsi Nagyközség Önkormányzatának Képviselő-testülete úgy dönt, hogy a Nagykovácsi belterület 4901-5049 helyrajzi számú telekcsoport (Kecskehát) tulajdonosai között kötendő telekalakítási megállapodást tulajdonosként a határozat melléklete szerinti tartalommal jóváhagyja.

Felhatalmazza a Polgármestert a telekalakítási megállapodás aláírására, amennyiben a telekadóra vonatkozó valamennyi jogvita lezárult.

**Határidő:** azonnal

**Felelős:** polgármester, jegyző

**Tegzes Endre elnök:** Köszönöm.Van-e további hozzászólás, kérdés? Nincs. akkor a Pénzügyi bizottság nyílt ülését 19 óra 34 perckor lezárom.

K.m.f.

Fodor Attila Tegzes Endre

tag elnök